మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
ధోనీనే నమ్ముకోకండి.. టీమిండియాకి మంజ్రేకర్ సూచన
ఇంగ్లాండ్‌తో మ్యాచ్‌లో రోహిత్ శర్మ శతకం, విరాట్ కోహ్లీ అర్ధశతకాలు బాదడంతో భారత్ జట్టు గెలిచేలా కనిపించింది. కానీ.. స్లాగ్ ఓవర్లలో మరీ నెమ్మదిగా ఆడిన ధోనీ టీమిండియాకి విజయాన్ని దూరం చేశాడు.
Samayam Telugu | Updated:
Jul 1, 2019, 09:27PM IST
హైలైట్స్
ధోనీ స్లో బ్యాటింగ్‌పై కొనసాగుతున్న విమర్శలు
ఇంగ్లాండ్‌పై గెలిచే మ్యాచ్‌ని చేజార్చుకున్న టీమిండియా
31 బంతులాడి 42 పరుగులే చేసిన మాజీ కెప్టెన్
వార్మప్ మ్యాచ్‌ల తరహాలో ధోనీ బ్యాటింగ్ చేస్తున్నాడంటూ మంజ్రేకర్ సెటైర్
ఇంగ్లాండ్‌తో ఆదివారం రాత్రి ముగిసిన ప్రపంచకప్‌ మ్యాచ్‌లో పేలవ బ్యాటింగ్‌తో నిరాశపరిచిన భారత మాజీ కెప్టెన్ మహేంద్రసింగ్ ధోనీపై విమర్శలపర్వం కొనసాగుతోంది. టీమిండియా విజయానికి చివరి 60 బంతుల్లో 104 పరుగులు చేయాల్సిన దశలో క్రీజులో నిలిచిన ధోనీ (42 నాటౌట్: 31 బంతుల్లో 4x4, 1x6) నెమ్మదిగా బ్యాటింగ్ చేశాడు. దీంతో.. ఆఖరికి భారత్ జట్టు 31 పరుగుల తేడాతో ఓడిపోయింది. చేతిలో ఐదు వికెట్లు ఉన్నా.. ధోనీ సింగిల్స్‌కే పరిమితమవడంపై మాజీ క్రికెటర్లు, అభిమానులు తీవ్రస్థాయిలో విమర్శలు గుప్పిస్తున్నారు.
ధోనీ బ్యాటింగ్‌పై తాజాగా మాజీ క్రికెటర్, కామెంటేటర్ సంజయ్ మంజ్రేకర్ సెటైరికల్‌గా స్పందిస్తూ ‘భారత్ జట్టు మ్యాచ్‌లు గెలవాలనుకుంటే ధోనీని మాత్రమే నమ్ముకోకూడదు. టీమ్‌లో మిగిలిన ఆటగాళ్లు కూడా బాధ్యత తీసుకోవాలి. ముఖ్యంగా.. ఓపెనర్ కేఎల్ రాహుల్. అతను ఎందుకు మ్యాచ్ ఆరంభంలోనే వికెట్ చేజార్చుకుంటున్నాడో..? అడగాలి. ధోనీ ఇప్పటికీ వార్మప్ మ్యాచ్‌ల తరహాలో బంతికో పరుగు చొప్పున చేస్తున్నాడు. ఆరంభంలోనే వికెట్లు చేజార్చుకున్న సమయంలో ఈ ఆటతీరు నప్పుతుందేమో..? కానీ.. మిడిల్ ఓవర్లలో క్రీజులో కుదురుకున్న తర్వాత కాస్త బ్యాట్ ఝళిపించమని ఇప్పటికైనా టీమిండియా మేనేజ్‌మెంట్ ధోనీకి చెప్పాలి’ అని సూచించాడు.